Qed jitfaċċaw riklami sponsorjati fin- newsfeeds tal-Facebook ta' diversi Maltin ġejjin minn website falza tal- fake-news li ġġib l-isem organicdecors.com li fiha ritratt tal-prim ministru Joseph Muscat u li fiha hemm imħabbar "l-ikbar investiment s'issa f'Malta". Jekk jikklikkja fuq il- link mill-istess newsfeed , qarrej ikun jista' jidħol f'paġna bl-URL www.organicdecors.com li, għal min mhux imħarreġ sew f'dan ir-rigward, tidher qisha pubblikazzjoni tas-CNN. Imbagħad ritratt ieħor ta' Joseph Muscat jieħdok fuq storja bit-titlu "Il-Ministeru tal-Finanzi ta' Malta Jħabbar l-Akkwist ta' Startup li Jiswa' $500 Miljun". M'għandniex xi ngħidu, r-rapport mimli kif inhu bi propaganda favur Joseph Muscat, huwa wieħed falz. Dan huwa każ klassiku ta' fake news li tal-Facebook diġà mpenjaw ruħħom li jikkumbattuh wara li saritilhom pressjoni minn diversi gvernijiet li jinsabu mħassba bil-manipulazzjoni elettorali ta' għaqdiet estremisti li qegħdin ixandru aħbarijet foloz permezz tal- media soċjali. Ħafna drabi din it-teknika qed tiġi wżata minn għaqdiet anonimi bl-iskop li jxandru qlajjiet u gideb dwar avversarji politiċi jew biex imexxu 'l quddiem fehmiet politiċi ta' natura estremista. Tal-Facebook jiddependu minn dawk li jużaw din il- media soċjali għall-irrappurtar ta' stejjer li jixxandru u li jammontaw għal fake news u jimpjegaw eluf ta' persuni li xogħolhom huwa li jgħarblu l- posts li jkun fihom kliem ta' mibgħeda, aħbarijiet foloz jew propaganda estremista. Jidher li s'issa, tal-Facebook għadhom m'armawx biex jibdew jiġu mgħarbla posts miktubin bl-ilsien Malti. Fil-frattemp, xi ħadd f'Malta jidher li qed jonfoq il-flus biex jixxandar il- fake news . Posts fil-Facebook li jkunu sponsorjati jeħtieġ li jkunu marbutin ma' credit card account. Dan ifisser li m'għandux ikun diffiċli għall-Pulizija li ssir taf l-identità ta' min ikun għamilha ta' sponsor għal dawn l-aħbarijet foloz. Din il- website tinsab infurmata li tal-Facebook irċevew ilmenti ta' ' fake news alert ' dwar dawn il- posts u suppost għandhom f'idejhom ir- records kollha biex dawn jiġu mgħoddija lill-Pulizija kemm il-darba din titlobhom mingħandhom. Dan l-inċident għalissa forsi jista' jidher bħala wieħed li qajla għandu jingħata importanza. Madankollu l-użu tal-aħbarijiet foloz fuq il- media soċjali jista' jħalli effett negattiv fuq il-kors normali tal-kampanji politiċi u fuq l-elezzjonijiet li f'Malta ta' spiss iqanqlu l-emozzjonijiet anki mingħajr din il-kumplikazzjoni. Previous: A Borg Cardona: Illum fil-Qorti Next: Jibqa' jew idabbar rasu? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Portals tal-aħbarijiet foloz taparsi tas-CNN bi propaganda favur il-gvern ta' Malta